b'\n_START_ARTICLE_\nDu\xc5\xa1an Ferluga\n_START_SECTION_\n\xc5\xbdivljenjepis\n_START_PARAGRAPH_\nRodil se je v dru\xc5\xbeini tr\xc5\xbea\xc5\xa1kih Slovencev, ki se je leta 1947 iz Hrva\xc5\xa1ke preselila v Slovenijo. Po diplomi na ljubljanski Medicinski fakulteti se je zaposlil na internisti\xc4\x8dnem oddelku Univerzitetnega klini\xc4\x8dnega centra in se usmeril v patologijo. Leta 1966 je opravil specializacijo iz medicine in 1973 doktoriral na Medicinski fakulteti z disertacijo Lipopigmenti v jetrih. Nato je na isti fakulteti postal najprej docent in do leta 1980 napredoval do polo\xc5\xbeaja rednega profesorja za patologijo. \xc5\xbde leta 1976 je bil imenovan tudi za predstojnika Katedre za patologijo, to funkcijo je opravljal do 1988, nato pa postal predstojnik In\xc5\xa1tituta za patologijo._NEWLINE_Posve\xc4\x8dal se je klini\xc4\x8dni patologiji internisti\xc4\x8dnih strok, zlasti boleznim jeter, plju\xc4\x8d in ledvic, poleg tega pa tudi sistemskim avtoimunskim boleznim. Opravil je pionirsko delo pri uvajanju imunofluorescen\xc4\x8dnih, imunohistolo\xc5\xa1kih in elektronskomikroskopskih tehnik v diagnostiko ne-tumorskih patolo\xc5\xa1kih sprememb na Slovenskem. Najaktivneje se je ukvarjal z ledvi\xc4\x8dnimi boleznimi (s poudarkom na glomerulnih), njihovo etiologijo, patogenezo in klasifikacijo. Oddelek za nefropatologijo v sklopu in\xc5\xa1tituta, ki ga je vodil, je bil leta 1988 izbran za referen\xc4\x8dni center za obmo\xc4\x8dje takratne Jugoslavije._NEWLINE_In\xc5\xa1titut za patologijo je pod njegovim vodstvom postal prepoznaven tudi na mednarodni ravni. Leta 1981 je bil kot doslej edini Slovenec izvoljen za predsednika Evropskega dru\xc5\xa1tva za patologijo, poleg tega pa je aktiven tudi kot \xc4\x8dlan razli\xc4\x8dnih komitejev raznih mednarodnih strokovnih zdru\xc5\xbeenj. Njegova bibliografija obsega ve\xc4\x8d kot 600 enot.\n_START_SECTION_\nPriznanja\n_START_PARAGRAPH_\nLeta 1978 je s sodelavci prejel nagrado Sklada Borisa Kidri\xc4\x8da za raziskave virusnega hepatitis B, leta 2004 pa Zoisovo nagrado za \xc5\xbeivljenjsko delo._NEWLINE_Leta 1991 je bil izvoljen za \xc4\x8dlana Norve\xc5\xa1ke akademije znanosti in leposlovja, leta 1993 za izrednega in 1997 za rednega \xc4\x8dlana Slovenske akademije znanosti in umetnosti.'